**Što su biosigurnost i biozaštita?**

Svi se želimo osjećati sigurno. Do sada ste se već u školi često  susretali s raznim „vrstama sigurnosti“. Iz Tehničke kulture ste usvojili vještine sigurnosti u prometu. Na satima Informatike gotovo svakodnevno govorite o sigurnosti na internetu. Iz Kemije ste usvojili vještine i znanja  o rukovanju s opasnim kemikalijama i zaštitnoj opremi pri izvođenju pokusa. Na satima Tjelesne i zdravstvene kulture učite kako pravilno i sigurno izvodi vježbe.

Ako pratimo vijesti možemo čuti teme vezane uz nacionalnu sigurnost. Naravno da prvo što nam padne na pamet kada se radi o ugrozi sigurnosti neke države je napad neprijateljske vojske. Međutim, neprijatelj može biti i nama nevidljiv, a podjednako opasan po ljudske živote. Pojmovi biosigurnost i biozaštita do sada nisu bili često u uporabi. Pojavom bolesti COVID 19 krajem 2019. godine, koju uzrokuje novi koronavirus SARS-CoV-2, ovi pojmovi sve češće ulaze u uporabu. Tako biosigurnost definiramo kao skup mjera koje će nas zaštiti od opasnih mikroorganizama, bilo u svakodnevnom životu, ili ako s njima dolazimo u doticaj na radnome mjestu. S druge strane, biozaštita je usmjerena na smanjenje mogućnosti da se neki mikroorganizam namjerno koristi kao biološko oružje.

Znanja iz područja biosigurnosti i biozaštite koriste nam u svakodnevnom životu. Stečene vještine pomoći će nam u očuvanju vlastitog zdravlja, ali i zdravlja naših ukućana i prijatelja. U borbi protiv nevidljivih opasnih uzročnika bolesti važno je ponašanje svakog pojedinca jer štiteći sebe štitimo i druge.